Pöntiön Lihatuotteen yrittäjä Matti Pöntiö päätti, ettei uutta jalostamoa rakenneta, koska luvitus valituskierroksineen olisi liian raskas.

Markku Vuorikari

Pöntiön Lihatuote osti noin 200 sikaa viikossa. Nyt tilalliset joutuvat etsimään sioilleen uuden osoitteen.

Kalajoen Himangalla toiminut Pöntiön Lihatuote kärsi miljoonavahingot maanantaina syttyneessä tulipalossa. Uutta jalostamoa yrittäjä ei aio rakentaa.

"Olemme päättäneet, että emme jatka", Matti Pöntiö toteaa murheellisena. Rakennus- ja ympäristölupien hakeminen sekä mahdollisesti vuosia kestävä valitusrumba olisi liian raskas, hän perustelee.

"Ikääkin on 66. Jos olisin kymmenen vuotta nuorempi, tilanne voisi olla toinen."

"Suomessa on tosi vaikeaa yrittää. Virkamiehet pallottelevat asioita toisilleen, eivätkä tee päätöksiä", hän lataa. Myös Kalajoen kaupunki saa kuulla kunniansa.

"Olen hirveän pettynyt. Kaupunki ei ole ottanut mitään yhteyttä. Ainoastaan ympäristötarkastaja tuli paikalle lähes samaan aikaan kuin paloauto."

Pöntiö kertoo, että palon syttymissyyksi epäillään naulan lävistämästä johdosta aiheutunutta sähkövikaa. Jalostamossa tehtiin viime kesänä remonttia.

Pöntiön Lihatuote työllisti parikymmentä työntekijää. Ylen mukaan Snellman on alustavasti tarjonnut lihanleikkaajille kesätöitä. Jalostamolla oli parikymmentä tuottajatilaa, joiden täytyy nyt etsiä uusi teurastamo sioilleen.

Vuonna 1994 aloittaneen yrityksen liikevaihto oli noin kolme miljoonaa euroa.